M. Sabolová, poslankyňa: (2009-06-25):
A preto prednášam svoju interpeláciu na pána ministra zdravotníctva. Budem mať dve interpelácie, pán minister. Je to jeden z mála ministrov, ktorý počas rokovania parlamentu aj s pani ministerskou Tomanovou sedí na interpeláciách. Vážený pán minister zdravotníctva, obraciam sa na vás s interpeláciou vo veci Detskej fakultnej nemocnice v Košiciach. V nadväznosti na moje otázky v hodine otázok dňa 18. júna 2009 o výške nájmu Detskej fakultnej nemocnice v priestoroch Fakultnej nemocnice s poliklinikou v Košiciach a Leteckej vojenskej nemocnice, ako aj mojich doplňujúcich otázok, žiadam vás o odpovede na nasledujúce otázky. Prečo je uhrádzaný nájom vo Fakultnej nemocnici s poliklinikou a v Leteckej vojenskej nemocnici v takom zjavnom nepomere, kde pre Fakultnú nemocnicu s poliklinikou je nájom na m2 1,6 eura a v Leteckej vojenskej nemocnici na m2 12 eur? Aký je celkový objem finančných prostriedkov poukazovaných za nájom pre fakultnú nemocnicu a pre Leteckú vojenskú nemocnicu, samostatne pre obidve zdravotnícke zariadenia s uvedením celkovej prenajatej plochy? Z akých zdrojov uhrádza Detská fakultná nemocnica nájom a s ním spojené služby? Sú to prostriedky zdravotného poistenia, ktoré Detská fakultná nemocnica dostáva za zdravotnú starostlivosť od zdravotných poisťovní? Toto je veľmi vážna otázka, lebo mali by slúžiť prostriedky zo zdravotného poistenia na liečbu a nie na preplácanie nájmu, o ktorom budem hovoriť ďalej. S kým má Detská fakultná nemocnica podpísanú zmluvu na prenájom priestorov vo Fakultnej nemocnici a v Leteckej vojenskej nemocnici? Samostatne, prosím o odpoveď pre každý objekt. Komu uhrádza nájomné Detská fakultná nemocnica za prenajaté priestory v Leteckej vojenskej nemocnici? Sú platby za prenájom v Leteckej vojenskej nemocnici uhrádzané na účet kapitoly ministerstva zdravotníctva? Ak áno, na aký účet a aký účel sú využívané uvedené financie z nájmu v rozpočte ministerstva zdravotníctva Slovenskej republiky? Je to práve tá otázka, že zdroje zo zdravotného poistenia idú, ak teda je to tak, že Ministerstvo zdravotníctva prenajíma tento priestor Detskej fakultnej nemocnici, idú na jeden veľký balík do rozpočtu Ministerstva zdravotníctva. Aké sú dôvody Ministerstva zdravotníctva, že priestory Leteckej vojenskej nemocnice, kde bola predtým ústavná zdravotná starostlivosť, neboli pridelené Detskej fakultnej nemocnici tak, aby nemusela platiť vysoké nájomné? Aký je ďalší postup Ministerstva zdravotníctva ako zriaďovateľa Detskej fakultnej nemocnice na presťahovanie Detskej nemocnice do priestorov Leteckej vojenskej nemocnice? Sú už vyčlenené kapitálové výdavky na úpravu a prípadnú rekonštrukciu priestorov v Leteckej vojenskej nemocnici pre účely zdravotnej starostlivosti pre detských pacientov? V akom časovom horizonte je plánované definitívne presťahovanie Detskej fakultnej nemocnice do obnovených priestorov Leteckej vojenskej nemocnice a zároveň aj ukončenie prenájmu, a tým možno zbytočných platieb? Je ešte reálne riešenie na dostavbu Detskej fakultnej nemocnice v Košiciach v areáli Fakultnej nemocnice podobne, ako to bolo pri výstavbe kardiocentra, aby boli účelne využité všetky vyšetrovacie zložky Fakultnej nemocnice? Očakávam konkrétne odpovede na mnou predložené otázky. Moja druhá interpelácia, pán minister zdravotníctva, je vo veci Národnej transfúznej stanice. Po roku sa opäť vraciam k tejto téme a mám niekoľko otázok. Koľko pracovníkov je na riaditeľstve NTS, na pracoviskách NTS v jednotlivých krajoch podľa jednotlivých pracovísk s uvedením mena, pracovnej pozície, ako aj dátumu nástupu jednotlivých pracovníkov na pracovné miesto? Otázka znie preto, že dochádza k odchodu niektorých pracovníkov z pracovísk práve aj z dôvodov mzdových, nového nízkeho ohodnotenia, ale aj z iných dôvodov. Ktorí vedúci lekári majú okrem základného úväzku aj nadúväzok a na akom pracovisku? Koľko odberov realizujú jednotlivé pracoviská? Prosím o čísla tak, aby bolo možné porovnanie podľa jednotlivých pracovísk. Aké je technické vybavenie jednotlivých pracovísk NTS, napríklad počty a typy krvinkových separátorov, chladničiek, mrazničiek atď.? Myslím si, že vy to najlepšie viete. Aké sú hlavné podmienky, kritériá pre odmeňovanie vedúcich pracovníkov pracovísk NTS? Aké sú plánované investície do jednotlivých pracovísk NTS? Ak plánujete investície, ako sú časovo naplánované, nakoľko už pred rokom ma informovala riaditeľka NTS o plánovanej prestavbe či úprave na pracovisku v Košiciach? Vážený pán minister, ešte na záver: Navštívili ste jednotlivé pracoviská na Slovensku? A poznáte ich stav? Navštívili ste niekedy po odchode z Košíc z pozície námestníka riaditeľa Fakultnej nemocnice košické pracovisko NTS? Očakávam konkrétne odpovede na tieto moje otázky. Ďakujem.